UPRS sklep III U 217/2013
Datum: 2014-05-21T02:00:00.000+02:00
ecli: ECLI:SI:UPRS:2014:III.U.217.2013
sodisce: Upravno sodišče
oddelek: Upravni oddelek
podrocje: UPRAVNI SPOR - LOKALNA SAMOUPRAVA
institut: povprečnina - izplačilo povprečnine - upravni spor - rok za vložitev tožbe - prepozna tožba - zavrženje tožbe

## Jedro

V skladu z določbo prvega odstavka 28. člena v zvezi s prvim odstavkom 23. člena ZUS-1, je treba tožbo v upravnem sporu vložiti v roku 30 dni od takrat, ko je bilo storjeno posamično dejanje, s katerim se posega v človekove pravice in temeljne svoboščine. Iz tožbe in podatkov spisa izhaja, da je bilo sporno dejanje storjeno najkasneje z izplačilom, to je dne 28. 12. 2011, zato je bila tožba, ki je bila sodišču poslana priporočeno po pošti dne 14. 3. 2012, vložena prepozno, po poteku 30-dnevnega zakonskega roka, ki se je iztekel dne 27. 1. 2012.

## Izrek

I. Tožba se zavrže. II. Vsaka stranka nosi svoje stroške postopka.

## Obrazložitev

Tožeča stranka je dne 14. 3. 2012 pri sodišču splošne pristojnosti vložila tožbo v zadevi izplačila povprečnine za leto 2011. Ne strinja se namreč z zneskom, ki ji je bil izplačan na podlagi 42. člena Zakona o izvrševanju proračunov Republike Slovenije za leti 2011 in 2012 (ZIPRS1112), saj meni, da bi morala tožena stranka pri izračunu upoštevati tudi inflacijo kot to določa 12. člen Zakona o financiranju občin (ZFO-1). Sodišču zato predlaga, da toženi stranki naloži plačilo 108.831,00 EUR, skupaj z zakonitimi zamudnimi obrestmi od dne 28. 12. 2011 dalje do plačila.

Okrožno sodišče v Ljubljani se je s sklepom, opr. št. VII Pg 1068/2012 z dne 21. 5. 2013, izreklo za nepristojno za odločanja v tej zadevi, in je po pravnomočnosti sklepa (sklep je postal pravnomočen dne 4. 6. 2013) zadevo odstopilo v reševanje Upravnemu sodišču RS.

Tožba je bila vročena toženi stranki. V odgovoru na tožbo argumentirano prereka tožbene navedbe in obširno opisuje javnofinančno stanje v državi. Sodišču predlaga, da tožbo zavrne kot neutemeljeno.

K točki I. izreka: Tožba je prepozna.

V konkretni zadevi je za tožečo stranko sporna višina povprečnine, ki ji je bila izplačana za leto 2011, saj meni, da bi ji morala biti izplačana v višjem znesku. V tožbi sama navaja, da ji je tožena stranka nesporni del povprečnine (v znesku 3,893.342,00 EUR) izplačala dne 28. 12. 2011. V skladu z določbo prvega odstavka 28. člena Zakona v upravnem sporu (v nadaljevanju ZUS-1) v zvezi s prvim odstavkom 23. člena ZUS-1, je treba tožbo v upravnem sporu vložiti v roku 30 dni od takrat, ko je bilo storjeno posamično dejanje, s katerim se posega v človekove pravice in temeljne svoboščine. Iz tožbe in podatkov spisa nesporno izhaja, da je bilo sporno dejanje storjeno najkasneje z izplačilom, to je dne 28. 12. 2011, zato je bila tožba, ki je bila sodišču poslana priporočeno po pošti dne 14. 3. 2012, vložena prepozno, po preteku 30-dnevnega zakonskega roka, ki se je iztekel dne 27. 1. 2012. Če je tožba vložena prepozno, pa jo mora sodišče po določbi 2. točke prvega odstavka 36. člena ZUS-1 s sklepom zavreči. Zato je odločilo kot izhaja iz točke I. izreka tega sklepa.

Sodišče je v zadevi odločilo po predsedniku senata skladno s tretjim odstavkom 36. člena ZUS-1. K točki II. izreka: Izrek o stroških temelji na določbi četrtega odstavka 25. člena ZUS-1, po kateri v primeru, ko sodišče tožbo zavrže, vsaka stranka trpi svoje stroške postopka.